钦定古今图书集成/历象汇编/庶征典/第122卷 > 搜神记 > 《为泾州李使君贺庆山表》唐·崔融
## 钦定古今图书集成/历象汇编/庶征典/第122卷 > 搜神记 > 《为泾州李使君贺庆山表》唐·崔融

臣某等言：“某日奉某月诏书，新丰县有庆山出，曲赦
县囚徒，改新丰为庆山县，赐天下酺三日。”凡在含生，
孰不庆幸。中贺微臣详窥《海记》，博访《山经》。方丈、蓬莱，
人迹所罕到；增城、元圃，道家之妄说。伏惟皇太后陛
下应天顺人，正位凝命。中外咸一，阴阳以和。嘉禾四
方而平春，露草三旬而候月。冲恩浃洽，嘉贶骈阗。当
雍州之福地，在汉都之新邑，圣渚潜开，神峰欻见。政
平而涌，自荡于云日；德茂而生，非乘于风雨。游龙蜿
蜿，疑呈八卦之图；鸣凤嗈嗈，似发五音之奏。仙蚕曳
茧，美稼抽芒，一人有合于天心，百姓不知其帝力。方
验镇星垂象，山萌辅地之征；太岁加年，水兆载坤之
应。天人交际，影响合符，雷雨既作，喜气冲于三象；锺
石以陈，欢心动于万物。臣幸忝簪带，滥守藩隅，不获
驰苍阙而拜手，望紫庭而继足。殊祥踵至，宝筭无疆，
厚赉旁霑，群生幸甚。不任悚踊之至。谨遣某官奉表
以闻。

《左传僖公十四年》：“秋八月辛卯，沙鹿崩。”晋卜偃曰：“期
年将有大咎，几亡国。”

《物类相感志》：汉武帝时，未央宫殿前钟无故自鸣三
日三夜。君问东方朔，朔曰：“铜者土之子，以类言之，母
感而相应，山恐有崩者”，故钟先鸣二日，南郡太守上
言山崩，帝大笑之。

《水经注》：“汶水又西，迳危山南，世谓之龙山也。”《汉书·五
行志》曰：“哀帝时，无盐危山土自起覆草，如驰道状。又
瓠山石转立。”晋灼曰：“《汉注》作‘报山。山胁石一丈，转侧
起立，高九尺六寸，旁行一丈，高四尺’。”东平王云：及后
谒，自之石所祭，治石象报山，立石朿倍草，并祠之。建
平三年，息夫躬告之，王自杀。后谒弃市，国除。《汉书》：石
“立，宣帝起之象也。”

《异苑》：魏时殿前大钟无故大鸣，人皆异之，以问张华，
华曰：“此蜀郡铜山崩，故钟鸣应之耳。”寻蜀郡上其事，
果如华言。

《前赵录》：刘曜光初四年夏五月，终南山崩。长安人刘
终于崩所得白玉方一尺，有文字曰：“皇亡皇亡，败赵
昌，井水竭，构五梁，咢酉小衰困嚣丧。呜呼呜呼！赤牛
奋靷，其尽乎！”时群臣咸贺，以为勒灭之征。曜大悦，斋
七日而后受之于太庙，大赦境内，以终为奉瑞大夫。
中书监刘均进曰：“臣闻国主山川，故山崩川竭，国君
为之不举。终南，京师之镇，国之所瞻，无故而崩，其凶
焉可极言！昔三代之季，其灾也如是。今朝臣皆言祥
瑞，臣独言非，诚上忤圣旨，下违众议。然臣不达大理，
窃所未同。何则？玉之于山石也，犹君之于臣下。山崩
石坏，象国倾人乱，此其诫悟蒸蒸，欲陛下勤修德化
以禳之耳。”曜怃然改容。

《三水小牍》：汝州鲁山县西六十里小山间，有祠曰“女
灵”，观其像独一女子焉，低鬟嚬蛾，艳冶而有怨慕之
色。祠堂后平地怪石，围数亩，上擢三峰，皆十馀丈，森
然肖泰华也。询之老人，云：“大中初，斯地忽暴风骤雨，
襄丘陵，震屋瓦，一夕而止，遂有兹山。其神见形于樵
苏者，曰：‘吾商于之女也。帝命有此百里之境，可告乡
里，为吾立祠于山前。山亦吾所持来者，无旷时祭当
福汝’。”乡人遂建祠官，书祀典。

《梦溪笔谈》：“登州巨嵎山，下临大海，其山有时震动，山
之大石皆颓入海中，如此已五十馀年，土人皆以为
常，莫知所谓。”

《宋史吕大防传》：大防知华州，华岳摧，自山属渭河，被
害者众。大防奏疏援经质史，以验时事。其略曰，畏天
之威，于时保之，先王所以兴也。我生不有命在天，后
主所以坏也。《书》云：“惟先格王正厥事。”愿仰承天威，俯
酌时变，为社稷至计。

《老学庵笔记》：“熙宁癸丑，华山阜头峰崩。峰下一岭一
谷，居民甚众，皆晏然不闻，乃越四十里外平川，土石
杂下如簸扬，七社民家压死者几万人，坏田七八千
顷，固可异矣。绍兴间，严州大水。寿昌县有一小山，高
八九丈，随水漂至五里外，而两旁草木庐舍比水退
皆不坏，则此山殆空行过也。”

《续夷坚志》：“宣和末，华山下石子冈地震之后，东西易
位，摧压十八村，土人谓神物所移，为立移山祠。兰泉

少顷开霁，并山南原已移为北原矣。孙通祥为文记
之。”近天兴癸巳麦秋后，恒山公治军邓之五朵山，置
仓《圣朵砦》，以受军租，临大屋已置二万馀斛矣。有日
寅卯间，人见西北有黑云低空而过，声势甚恶，迤渐
堕涧上，仓屋随亦崩溃，云起而雨。雨后人奔视之，元
是大石片，方广数亩，自天而下，横两涧之间。麦仓崩，
乃无一麦可寻。又一异也。

名山藏。燕王还北平，传檄天下曰：“太孙即位，十月山
崩水溢。”《占书》曰：“山崩水溢者，五行失序也。此公辅之
象，贤人退，小人进，则山崩；山无故自崩，国易政，人主
失位，民流散也。”

《明外史宪宗贵妃万氏传》：“梁芳等惧他日太子立，将
治己罪，说贵妃劝帝易太子而立兴王。贵妃然之，因
要帝易储。会泰山震，群臣奏应在东宫，帝心惧，事乃
寝。”

《马文升传》。“文升钧州人。正德五年六月卒。年八十五。
卒前数日。州西大刘山忽崩。”

《明状元事略》：“茅瓒尝读书宝觉寺，借山巅旧屋居之。
始至之夜，雷雨大作，崖崩数十丈，独所居俨然无恙。”